  Виталий Пронин Мария Корепанова (Туспуктэм: vk.com (Мария Корепанова) Богдан Анфиногенов/ Туспуктӥз Д. Корнилов.Туэ сӥзьыл «Лица России. XXI век» книга-альбом потоз. Отчы пырозы Россиысь пӧртэм выжыосысь потэм егит муртъёс сярысь веранъёс но соослэн туспуктэмъёссы. Книгае котькин сюрыны уг быгаты - быръё анай кылзэс, культуразэс но сям-йылолъёссэс утьыны но азинтыны, калык кусыпъёсты юнматыны тыршись муртъёсты.  Туннэ нуналлы экспертъёслэн кенешсы ӵектэм кандидатураос пӧлысь 40-зэ бырйиз ини. Ваньзы соос - Россилэн пӧртэм улосъёсысьтыз 20-40 аресъем муртъёс, уноез пырисько общественной движение, творческой коллективъёсы. Уноез тыршо культура, дышетон удысъёсын яке ужало газет-журналъёсын. Шумпотымон, вормисьёс пӧлы шедизы Удмуртиысь 2 кырӟасьёс но: Богдан Анфиногенов но Мария Корепанова. Со сяна, книгае пыртозы нганасан но селькуп суредасьёслэсь Алексей Чунанчарлэсь но Александр Кулишлэсь, хант режиссёрлэсь Вера Кондратьевалэсь, пор суредась-дизайнерлэсь Евгения Кошкиналэсь, коми кылъя дышетӥсьлэсь Марина Вахниналэсь но мукет фин-угор егит адямиослэсь тусъёссэс. «Лица России. XXI век» проект улонэ пыӵа, Россиысь Президентлэсь грантсэ кутыса. Быдэстэ сое Россиысь еврейёслэн национально-культурной автономизы. Нош книгаязы тросгес фин-угор тусъёс мед пырозы шуыса, сюлмаськиз Россиысь культурая финн-угор центр. Елена Рябина  